STADIG SIKRERE: Avanserte hjelpemidler gjør det stadig tryggere å ferdes i trafikken. Norge er nå det landet i verden med færrest dødsulykker. Bildet viser Volvos system, som oppdager og skiller biler og syklister. Foto: Volvo Cars ,

Ny statistikk: Norge har verdens tryggeste trafikk

Etter fjorårets sterke nedgang i trafikkdrepte, er Norge nå det sikreste landet i Europa å kjøre bil i, viser EU-statistikk.

Oppdatert 17. april 2016

Artikkelen er over fire år gammel

Vi liker å framstille oss som gode på det meste og best på trafikksikkerhet. Men det var faktisk først i 2015 at Norge ble det sikreste trafikklandet i Europa med bare 23 drepte per million innbyggere, mot 51,1 i gjennomsnitt i EU.

Helt fram til nå har vi måttet se oss slått av svenskene, men fersk statistikk fra EU viser at land som Malta, Nederland og Storbritannia slett ikke har vært dårligere etter 2010.

Dersom du liker klassiske biler bør du lese BilNorges rapport fra Techno-Classica - Europas størte utstilling i sitt slag. Saken inneholder et stort bildegalleri.

Effektive tiltak

Etter at EU satte i gang offensive tiltak for å få ned antallet omkomne på veinettet, har flere land oppnådd store resultater.

Eksempelvis har Danmark, som har høyest lovlig motorveifart i Norden, redusert dødsulykkene på veiene med 35 prosent i den siste femårsperioden, mens gjennomsnittlig nedgang i EU har vært 17 prosent.

Norge har i samme periode nær halvert antallet dødsulykker, fra 208 til 118 – eller fra 42 til 23 omkomne per million innbyggere.

Sverige har til sammenlikning knapt hatt reduksjon, fra 28 til 27.

Se tabeller for Norge og EU-landene på BilNorge.no

Stadig tryggere

Bedre veier og sikrere biler har i Spania og Portugal, to populære land for ferierende nordmenn å kjøre bil i, ført til betydelig reduksjon i antall trafikkdøde.

Spania er nå sikrere enn Norge var for bare tre år siden. I Portugal er det fortsatt nesten dobbelt så stor sjanse for å omkomme på veiene som i Spania.

Det er enkelt å tenke seg USA, bilismens hjemland, som et trygt sted å kjøre bil, men se opp for fyllekjørerne! I USA dør det årlig 100 mennesker per million innbyggere i trafikken (drøyt fire ganger så mange som i Norge).

Med Polestar tar Volvo opp konkurransen fra de heftige spesialutgavene til Mercedes-AMG og BMW M. Snart er de på plass i Norge.

Langt til målet

Selv om dødstallene er for nedadgående i EU og endte på 23.000 i 2015 – ned med 5500 fra 2010 – er dette langt fra nok for EU-kommisjonen som har beregnet kostnadene for alle trafikkulykkene i fjor til 100 milliarder euro.

EU-kommisjonen mener at det siste tiårets teknologiske framskritt i høy grad har forbedret trafikksikkerheten, men at det fortsatt er nærmest uante muligheter, spesielt når det gjelder selvkjør og sammenkopling av biler.

Derfor håper kommisjonen innen utgangen av 2016 å ha ferdig en overordnet plan for integrering av intelligente transportsystemer med toveis kommunikasjon mellom kjøretøyer samt mellom kjøretøyer og infrastruktur.

ARTIKKELEN ER LEVERT AV BILNORGE.NO

Publisert: 17.04.16 kl. 02:01 Oppdatert: 17.04.16 kl. 10:14

Les også

Mer om Trafikk Bil